Með tamningu er átt við að menn hafi náð því næst fullkominni stjórn á viðkomandi dýri og geti treyst því . Sem dæmi þá geta flestir verið sammála um að vel tamdir hundar teljist hættulausir og tugmilljónum hunda er treyst til þess að vera innan um börn . Þetta á hins vegar ekki við um ljón eða önnur stór kattardýr eins og fjölmörg dæmi sýna . Það er hægt að kenna þeim ýmislegt en hins vegar verða þau ekki tamin í þeim skilningi að hægt sé að treysta þeim enda um villt dýr að ræða . Þau dýr sem mannskepnan hefur tamið og haft í kringum sig hafa verið ræktuð í árþúsundir . Ræktunarstarfið hefur ekki aðeins náð til útlits heldur einnig lundafars viðkomandi tegunda . Ljónatamning , sem kannski ætti frekar að kalla ljónaþjálfun , byggir á því að ljónaþjálfarinn gerir sig að svokölluðu alfa-dýri og kennir ljónunum að líta á sig sem leiðtoga . Stórkattaþjálfun gerir mjög miklar faglegar og andlegar kröfur til þjálfarans . Menn þurfa að þekkja til sálarfræði dýranna auk þess sem starfið krefst mikils hugrekkis því hlutirnir geta farið illa . Ljón eru ekki aðeins gríðarlega sterk heldur hafa þau 15 cm langar klær , geta opnað kjaftinn um 30 cm og hafa bitkraft sem getur molað hrygg á nauti . Ef illa fer á manneskjan vart mikla möguleika gegn ljóni . Ljónaþjálfarinn Kevin Richardson , sem kallaður er ljónahvíslarinn ( e. lion whisperer ) , í góðum félagsskap . Á 18. öld voru tamdir hestar og sjálfsagt fleiri húsdýr í sirkusum . Stór kattardýr ásamt bjarndýrum og fílum voru aðeins höfð í þröngum búrum þar sem almenningur gat borgað sig inn til að sjá þau í návígi . Þessi villidýr sýndu engar listir . Þetta breytist allt með hinum franska Henri Martin árið 1819 . Henri hafði starfað í áraraðir við hestatamningar fyrir sirkus í Frakklandi en kom öllum á óvart þegar hann steig inn í búr tígrisdýrs og lét það hlýða nokkrum einföldum skipunum . Hann tók síðar ljón inn í sýningar sínar og segir sagan að hann hafi auðgast verulega á þessum sýningum . Bandaríkjamaðurinn Isaac Van Amburgh er ein mesta goðsögn í sögu stórkattaþjálfunar . Hann er talinn hafa verið fyrsti maðurinn til að stinga höfðinu í gin ljóns í orðsins fyllstu merkingu . Hann fór á ystu mörk þess sem siðlegt er í slíkum sirkussýningum , meðal annars fékk hann barn úr hópi áhorfenda inn í ljónabúrið og lét það setjast á bak dýrsins . Ljónasýningar og þjálfun hafa þróast mikið í tímans rás . Van Amburgh beitti ýmsum ofbeldisfullum aðferðum og annar frægur tamningamaður , Clyde Beatty , var ávallt með skammbyssu og svipu sem hann beitti óspart til að brjóta niður mótþróa kattanna . Í dag eru aðferðirnar að jafnaði mun mannúðlegri þótt vissulega komi upp mál þar sem dýrin hafa verið beitt ýmsum ofbeldisfullum aðferðum við þjálfun . Slíkt heyrir þó sem betur fer til undantekninga . Það skal tekið fram að stórkettir sem notaðir eru í sirkusum eru fæddir í haldi og hafa aldrei lifað villtir í náttúrunni . Samt koma upp tilvik , og þau ófá , þar sem kötturinn hefur ráðist á þjálfara sinn og veitt honum alvarlega áverka . Eitt slíkt atvik átti sér stað árið 2003 þegar kunnur þjálfari , Roy Horn að nafni , varð fyrir árás tígrisdýrs sem hann hafði þjálfað frá því að það var hvolpur . Ekki er vitað hvers vegna dýrið réðst á Horn og því mun seint verða svarað .